Blaffende hond fnuik glo Korkie-reddingspoging‘n Argieffoto van Pierre Korkie en sy gesin. Foto: Gift of the Givers Volgens Beeld het die Seals Vrydagaand meer as 11 km na ŉ gehuggie in die Sjabwah-gebied gestap waar Korkie en Somers aangehou is. Hulle was glo sowat 100 m van die gebou toe ŉ hond begin blaf het en hul teenwoordigheid verklap het. Die soldate en ekstremiste het op mekaar losgebrand en daar is glo gesien hoe een van die terroriste na ŉ buitekamer gehardloop het. Daar word vermoed dat hy vir Korkie en Somers geskiet het. Die Seals het Korkie en Somers in ŉ buitekamer aangetref ná die skietgeveg wat sowat 30 minute geduur het. Tien ekstremiste is in die aanval dood. Korkie en Somers is albei kritiek gewond en in ŉ Osprey-vliegtuig gelaai waarna hulle na ŉ Amerikaanse skip in die Golf van Aden vervoer is. Korkie en Somers is op die vliegtuig geopereer maar Korkie het aan sy wonde beswyk voor hulle die skip kon bereik. Somers is kort hierna op die skip dood. Korkie se liggaam sal na verwagting Maandag in Suid-Afrika aankom. Klik hier vir vorige berigte oor die saak.